Jo Black: 'Ek wou pille sluk op 16' | Netwerk24
Deur Suzanne Venter 17 November 2019 00:18
Op 16 het 'n jong Jo Black selfmoord as die enigste uitweg gesien en 'n handvol pille gedrink.
Die Heroes Anonymous-app.
"Ek was eensaam en verwerp. Ek het gedink niemand sal my mis nie en dis genoeg om enige kind te laat knak," het hy Vrydag aan Rapport vertel. Vandeesweek het Jo en sy broer, Willem Engelbrecht, die selfoon-app Heroes Anonymous bekend gestel om vir kinders sonder hoop 'n uitweg te gee.
"Dit is deel van ons Be that guy/girl-veldtog waardeur ons kinders wil inspireer om goed te wees, goed te doen en in hulself te glo.
"Ek en Willem het albei swaar grootgeword en dit was nog altyd vir ons 'n droom om kinders te help wat deur dieselfde gaan," sê Jo.
Sy ervaring as pa was 'n bykomende motivering. "My eie kinders word geboelie en ek kan niks daaraan doen nie, want dan word dit erger."
As 'n skool besluit om die app te gebruik, kan leerlinge en ouers dit aflaai en anonieme wenke daarmee stuur. Enigiets kan daar aangemeld word – van kinders wat fisiek, emosioneel en aanlyn geboelie word tot wanneer 'n ouer byvoorbeeld vermoed sy kind sny homself.
Die data word gestuur na vyf "champions" die skool wat opgelei is om kinders en ouers by te staan. Jo en sy span volg op om seker te maak dit gebeur.
"Ons het die naam Heroes Anonymous gekies omdat jy nié 'n klikbek is nie, maar 'n hero as jy iemand anders help. En dis belangrik om dit anoniem te hou sodat niemand geviktimiseer kan word nie."
Hy het as kind baie met depressie gesukkel. "Kinders is veronderstel om sorgeloos te lewe. Ek het eers as ouer man besef hoeveel seer ek sou veroorsaak as ek my eie lewe geneem het. Al het ek toe nie so gedink nie, was ek omring deur liefde."
Vir meer inligting oor die app stuur e-pos na info@bethatguy.co.za of besoek die Facebook-blad btg_everydayheroes.